### Resume

I sagen tages stilling til anlægsbudgettet for daginstitution i [adresse] og igangsættelse af projekt med daginstitution på [adresse].

### Sagsfremstilling

Under forudsætning af vedtagelse af forslaget til Budget for 2024-2027 og frem afsættes der i de kommende år midler til udvidelse af kapaciteten på dagtilbudsområdet. Forslaget vil indebære et anlægsbudget på 20 mio. kr. i 2024 og på 45 mio. kr. i hvert af årene 2025-2027.

For at sikre finansiering og fremdrift i etableringen af ny pladser er der behov for stillingtagen til finansieringen af allerede planlagte projekter og til opstart af projekter på længere sigt. Gennemførsel af daginstitutionsbyggeri har således en lang tidshorisont, da planlægnings- og byggeprocessen kan tage op mod 3 år.

I budgettet er der i årene 2024-25 afsat i alt 38,7 mio. kr. til en daginstitution i [adresse]. Institutionen skal aflaste efterspørgslen på daginstitutionspladser i [adresse] og vil kunne aflaste kapacitetspres i hele den vestlige del af [adresse]. Da de 38,7 mio. kr. ikke vurderes at være tilstrækkeligt til at gennemføre det projekt med 120 pladser, der har været forudsætningen i projektet, besluttede Børne- og Familieudvalget 22.6.23 at igangsætte et rådgiverudbud med udgangspunkt i en samlet ramme på 47 mio. kr. Dette var nødvendigt for at kunne gennemføre udbuddet.

Rådgiverudbuddet er snart afsluttet, men indgåelse af en aftale forudsætter at der er godkendt en anlægsramme for Rosborgprojektet på 47 mio. kr. Under forudsætning af Byrådets vedtagelse af Budget 2024 foreslår forvaltningen, at der af anlægsmidlerne til etablering af flere daginstitutionspladser afsættes 8,3 mio. kr. i 2024, således at det samlede anlægsbudget for Rosborginstitution herefter udgør 47 mio. kr.

Alternativet til denne løsning vil være en reduktion i projektets størrelse, således at institutionens kapacitet reduceres til ca. 80 børn. Der er derfor reelt tale om en udvidelse af kapaciteten sammenlignet med det nuværende budget. Da Vejle Kommune ikke er juridisk forpligtet af de afgivne rådgivertilbud, kan udbuddet annulleres, hvorefter der kan gennemføres et nyt udbud med et mindre projekt. Det vil forsinke processen med ca. tre måneder, så institutionen først står færdig ved årsskiftet 2024/25.

Herudover foreslår forvaltningen, at der sættes gang i en hel ny institution i 2024. Ligeledes under forudsætning af budgettets endelig godkendelse foreslår forvaltningen, at der igangsættes en proces for etableringen af en ny institution på [adresse], hvor der er stort pres på kapaciteten og forventninger om udstykninger på sigt. Til igangsætning og projektering foreslås afsat 1 mio. kr. i 2024, der finansieres af midlerne til udbygning af daginstitutionerne.

### Økonomi

![](data:image/png;base64...)

Opsummering af de bevillingsmæssige konsekvenser:

Sagen medfører, at der søges om rådighedsbeløb i 2024 på 8,295 mio. kr. til daginstitutionen i [adresse] og 1 mio. kr. til daginstitutionen i [adresse]. Beløbene finansieres af pulje til nye daginstituioner i 2024. Samtidig søges om anlægsbevilling på 11,514 mio. kr. vedr. opstart af daginstitutioner i [adresse] (8.295 mio. kr. + allerede afsatte midler 3,219 mio. kr. i 2024). Herudover søges også anlægsbevilling på 1 mio. kr. til daginstitutionen Uhrhøj.

Høring:
Centralt budget har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal behandles i Økonomiudvalget og Byrådet.

### Historik

Børne- og ungedirektøren indstiller, 5. oktober 2023, pkt. 100:

at de bevillingsmæssige konsekvenser godkendes jf. bevillingsskemaet under afsnittet økonomi.

Beslutning fra Børne- og Familieudvalget, 5. oktober 2023, pkt. 100:

Anbefalet.

Administrativ tilføjelse indsat den 11. oktober 2023:

I forlængelse af Børne- og Familieudvalgets behandling af sagen har den konkrete placering af institutionen været drøftet mellem forvaltningerne.
Børne- og ungeforvaltningens foretrukne placering er den kommunalt ejede grund ved Frederikke Schmidt, der er placeret hensigtsmæssigt i forhold til optageområdet, tæt på skolen og med gode og spændende muligheder på grunden.

Kommunaldirektøren anbefaler på ovennævnte baggrund overfor Økonomiudvalget, at der reserveres det til brug for opførelse af en ny daginstitution nødvendige areal af kommunens grund matr.nr. 3bz Uhre By, Hover. Arealreservationen foretages med henblik på igangsætning af lokalplan for ny institution samt til boligformål for en resterende del af grunden.

Beslutning fra Økonomiudvalget, 25. oktober 2023, pkt. 204:

Anbefales inklusiv kommunaldirektøren anbefaling i den administrative tilføjelse af 11. oktober 2023

### Beslutning

Byrådet godkendte Økonomiudvalgets indstilling.

Fraværende: Jørgen Thomsen. I stedet mødte Keld Friis.